Cele două afișe pentru Jocurile Olimpice și Jocurile Paralimpice, concepute de artistul parizian Ugo Gattoni, se completează reciproc pentru a forma un afiș dublu.
Acestea ilustrează principalele monumente istorice din Paris, precum Turnul Eiffel, Arcul de Triumf și Grand Palais.
De asemenea, ele prezintă locurile și instalațiile sportive care vor fi folosite în timpul Jocurilor Olimpice și Paralimpice: Stade de France, râul Sena și Pont Alexandre III, dar și marea, cu referire la Marsilia și la locul unde se va defășura concursul de surf, Teahupoo din Tahiti.
Afișele oficiale sunt inspirate de mișcarea artistică suprarealistă, cu un nivel de precizie și de detaliu fără precedent în istoria Jocurilor Olimpice și Paralimpice.
Prin această alegere artistică, Paris 2024 aduce un omagiu "Manifestului suprarealist" scris de Andre Breton și publicat în 1924, anul în care s-au desfășurat ultimele Jocuri Olimpice în capitala Franței.
Opt mascote oficiale ale Paris 2024 sunt ascunse în aceste afișe, cu o trimitere ușor voalată la seria de cărți de puzzle pentru copii "Unde e Wally?".
"Acest lucru reprezintă aproximativ 2.000 de ore de muncă", a declarat Gattoni reporterilor.
Afișele vor fi expuse la Musee d'Orsay până luni.
(sursa: Mediafax)